Mile Stojić: Bosna će ostati prazna zemlja u kojoj će samo kriminalci, imati interesa da ostanu, jer je to zemlja bezakonja, zemlja u kojoj oni idealno uspjevaju. 22/11/02 - 2002-11-22
Mile Stojić: Bosna će ostati prazna zemlja u kojoj će samo kriminalci, imati interesa da ostanu, jer je to zemlja bezakonja, zemlja u k
U Beču je danas u Diplomatskoj Akademiji održana konferencija pod nazivom - 10 godina BiH. Kako nam je javila Emela Filipović, na konferenciji se govori o budućnosti BiH, njenoj konsolidaciji i privrednom oporavku. Medju učesnicima je bio i književnik Mile Stojić, kojeg je Emela zamolila za dva odgovora: Njegovo gledanje na budućnost BiH, nakon posljednjih izbora i perspektive mladih u BiH. Čujmo prvo kako književnik i publicista Mile Stojić komentira budućnost BiH u svijetlu pobjede nacionalnih stranaka na oktobarskim izborima. M.STOJIĆ: Ponovo je u pitanju, sa jedne strane prikriveni povratak nacionalista na vlast, a sa druge strane jedna, po mom mišljenju, neprincipijelna i prljava politika medjunarodne zajednice. Ta dva faktora kada se sastave dobije se neka čudna smjesa. Visoki predstavnik kaže da to nisu nacionalističke stranke, a jesu. Nacionalističke stranke tvrde da su one za BiH, mada znamo šta su prije deset godina iste te stranke i gotovo isti ti ljudi radili BiH. Sada strata nova koalicija nacionalnih stranaka. Vidićemo kako će, do sada su pokazali da ništa ne znaju graditi da su samo znali rušiti, razvaljivati i da su napravili to što su napravili u zadnjih 10 godina, a napravili su samo jad, čemer i zlo. Da li će isti ti ljudi moći raditi u suprotnom smjeru? Teoretski, možda, je moguće, ali ja sam skeptičan i bojim se da pored svih jada i nevolja da je u opciji ponovo igra na podjeli BiH. VOA: Mladi BiH i dalje nastoje otići iz BiH, jer, kako kaže Mile Stojić o njima u toj državi niko ne brine. Ljudi koji sada vode BiH, ili su je vodili u ratu, već su djedovi, a njhovi unuci bježe... M.STOJIĆ: Nikome nije stalo do mladih ljudi. Ako imate u BiH, u oba entiteta, vladavinu tajkuna, odnosno ljudi koji su se obogatili u ratu, njima ne pada napamet da vraćaju inteligenciju, zato što njima ta inteligencija ne treba. Oni se ne bave mišlju da razviju zemlju, nego da opljačkaju i to malo što još nije opljačkano. I, mi smo u odvratnoj situaciji da zapravo mladi ljudi, po svim anketama i istraživanjima, pogledajte u Sarajevu samo redove pred ambasadama, žele da što prije napuste tu zemlju - što je, zapravo, njena najveća tragedija. Te mlade ljude treba razumjeti. Prvo, niko se do sada, nakon deset godina, da te ljude pokuša vratiti, situirat. Drugo, jedan mladi čovjek, normalno, želi život modernog čovjeka, ne želi da bude opterećen bezposlicom, da bude opterećen nacionalizmom i svim onim što je u BiH sada u pitanju. To je jedna od najkritičnijih tačaka. Ljudi koji sada vode BiH, odnosno ljudi koji su je vodili u ratu - oni su već sad djedovi, a njihovi unuci bježe u Ameriku, Kanadu, Australiju...i dolje će, bojim se, ostati jedna prazna zemlja u kojoj će samo kriminalci, tajkuni, mafija imati interesa da ostanu, jer je to zemlja bezakonja, zemlja u kojoj oni idealno uspjevaju.